કહેવાય છે કે બાળકોના સંસ્કારોનું ઘડતર કરવામાં શાળાનો ફાળો વધુ હોય છે. બાળક પોતાના જીવનનો સારો એવો સમય શાળામાં પસાર કરે છે અને ત્યાં જ તે જીવનના પાઠ શીખે છે. આ સંસ્કારો જીવનપર્યંત તેની સાથે રહે છે. આ અભિગમ સાથે શાળામાં રામહાટ ચલાવવામાં આવે છે. રામહાટ થકી બાળકોમાં પ્રામાણિકતાના ગુણોનું સિંચન કરવામાં આવે છે. રામહાટનું સંચાલન શાળાના મોટા બાળકો કરે છે. રામહાટમાંથી બાળકો પેન્સિલ, રબર, સંચો, ફૂટપટ્ટી, નોટબુક જેવી શિક્ષણ સામગ્રી લઈ શકે છે. તેમણે કેટલી સામગ્રી લીધી તેની જાણકારી તેમણે શિક્ષકને આપવાની રહે છે. આ રીતે બાળકો પર ભરોસો મુકી તેમને સત્યની સાથે રહેવાનું શીખવવામાં આવે છે. શાળા પોતાનું પાકું મકાન ધરાવે છે. જેમાં અદ્યતન વર્ગખંડો, કોમ્પ્યુટર લેબ, પ્રાર્થનાખંડ, ભોજનકક્ષ, વૉટરરૃમ, કુમાર, કન્યા અને શિક્ષકો માટે અલાયદા સેનિટેશન બ્લોક, પ્લે એરિયા જેવી સુવિધાઓ ઊભી કરવામાં આવી છે. શાળાના રસોઈઘરમાં બાળકો માટે રોજ ભોજન તૈયાર થાય છે. બાળકોને માત્ર પુસ્તકિયું જ્ઞાન ન મળે, તેઓ પ્રેક્ટિકલ પણ શીખે એ માટે શાળાના કમ્પાઉન્ડમાં જુદી જુદી વ્યવસ્થા ઊભી કરવામાં આવી છે. જેમાં ચોરસ, ગોળ, ત્રિકોણ, લંબચોરસ જેવા આકારની દીવાલ ઊભી કરવામાં આવી છે. જ્યાંથી બાળકને લાઇવ શિક્ષણ મળે છે. શાળા પરિસરની ફાજલ જમીનમાં દુર્લભ ઔષધિઓના છોડવા રોપવામાં આવ્યા છે. જેથી બાળકો નાનપણથી જ અમૂલ્ય ઔષધિને ઓળખતા થાય. વરસાદી પાણીના સંગ્રહ માટે ખાળકૂવો છે. આ પાણી સીધું જ વાવેલા શાકભાજીને આપી શકાય તેવી ઊભી કરેલી સંરચના કાબિલેદાદ છે.